FI Bryssel 25.9.2006 KOM(2006) 551 lopullinen KOMISSION TIEDONANTO Vuosikertomus 29 päivänä huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta Vuosikertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta Johdanto Vuoden 2003 liittymisasiakirjan pöytäkirjassa nro 10 olevan 2 artiklan mukaisesta järjestelystä 29 päivänä huhtikuuta 2004 annetun neuvoston asetuksen (EY) N:o 866/2004 [1] (jäljempänä 'vihreää linjaa koskeva asetus') 11 artiklan 1 kohdassa säädetään seuraavaa: "Komissio antaa neuvostolle vuosittain kertomuksen tämän asetuksen täytäntöönpanosta ja sen soveltamisesta aiheutuneesta tilanteesta, sekä liittää tähän kertomukseen tarvittaessa asianmukaisia ehdotuksia sen muutoksiksi […]. Ensimmäinen kertomus annetaan viimeistään vuoden kuluttua tämän asetuksen voimaantulosta". Vihreää linjaa koskeva asetus tuli voimaan 1. toukokuuta 2004. Siinä määritellään ne ehdot, joiden mukaisesti EU:n lainsäädäntöä sovelletaan tavaroiden ja henkilöiden liikkuvuuteen Kyproksen tasavallan hallituksen tosiasialliseen hallintaan kuuluvien ja kuulumattomien Kyproksen tasavallan alueiden välisellä linjalla. Tämä kertomus koskee 1. toukokuuta 2005 ja 30. huhtikuuta 2006 välistä ajanjaksoa. 1. Täytäntöönpanotoimenpiteet Komissio antoi 3. elokuuta 2005 asetuksen (EY) N:o 1283/2005 vihreää linjaa koskevan asetuksen liitteen I muuttamisesta. Muutosasetuksen perusteella ylityspaikkojen luetteloon lisättiin kolme ylityspaikkaa: Kato Pyrgos – Karavostasi, Kato Pyrgos – Kokkina ja Kokkina – Pachyammos [2]. Komissio antoi 4. lokakuuta 2005 asetuksen (EY) N:o 1624/2005 [3], jonka nojalla vihreän linjan ylittävistä sitrushedelmistä ei kanneta tulleja eikä vaikutuksiltaan vastaavia maksuja. Neuvosto antoi 27. helmikuuta 2006 asetuksen (EY) N:o 389/2006 [4], jolla perustettiin rahoitusväline Kyproksen turkkilaisen yhteisön taloudellisen kehityksen edistämiseksi. Asetus muodostaa oikeusperustan kasvien terveyden asiantuntijoiden töiden rahoittamiseksi ja kattaa muusta vihreän linjan ylittävää kauppaa edistävästä toiminnasta aiheutuvat kulut. Komissio valmistelee parhaillaan päätöstä tiettyjen eläintuotteiden kauppaa koskevan kiellon poistamiseksi ja kaupassa sovellettavien ehtojen vahvistamiseksi asetuksen (EY) N:o 866/2004 puitteissa. Päätöksessä on tarkoitus määrittää vihreän linjan ylittävää hunajan ja kalan kauppaa koskevat ehdot. 2. Linjan ylittävät henkilöt Vihreää linjaa koskevan asetuksen 2 artiklan mukaan "Kyproksen tasavallan on tehtävä tarkastuksia kaikille linjan ylittäville henkilöille estääkseen kolmansien maiden kansalaisten laittoman maahanmuuton sekä havaitakseen ja ehkäistäkseen kansallista turvallisuutta ja yleistä järjestystä vaarantavat uhat". Asetuksen 3 artiklassa säädetään, että "Kyproksen tasavallan on valvottava koko linjaa tehokkaasti niin, että valvonta estää ihmisiä kiertämästä […] ylityspaikkojen tarkastuksia". Asetus muodostaa vakaan oikeusperustan ylityspaikoilla päivittäin linjan ylittävien kyproslaisten ja muiden EU:n kansalaisten vapaalle liikkuvuudelle. Saatavilla olevien tietojen mukaan yhteensä 3 375 409 kyproksenkreikkalaista ja kyproksenturkkilaista ylitti linjan raportointijaksolla (kyproksenkreikkalaiset ylittivät linjan 1 195 594 kertaa ja kyproksenturkkilaiset 2 179 815 kertaa). Tietoon ei ole tullut yhtään päivittäiseen ylitykseen ylityspaikoilla liittyvää välikohtausta. Laittomasti vihreän linjan ylittäneiden kolmansien maiden kansalaisten (joista monilla on hallussaan Turkin viisumi) määrän kasvu on kuitenkin huolestuttavaa. Kyproksen tasavallan viranomaisten toimittamien tietojen mukaan vihreän linjan ylittämisestä pidätettyjen laittomien maahanmuuttajien määrä on lisääntynyt: se oli 725 vuonna 2002, 3796 vuonna 2003, 5287 vuonna 2004 ja 4748 vuoden 2005 ensimmäisen yhdeksän kuukauden aikana. Viranomaisten mukaan pääosa laittomista maahanmuuttajista hakee myöhemmin turvapaikkaa (turvapaikanhakijoiden määrä on myös lisääntynyt: se oli 950 vuonna 2002, 4410 vuonna 2003 ja 9860 vuonna 2004). Komissio katsoo, että Kyproksen tasavallan asetuksen 3 artiklan mukaisesti suorittamaa linjan valvontaa on vahvistettava edelleen. Komissio jatkaa laittoman maahanmuuton alkuperän selvittämistä. Ratkaistakseen ongelman komission yksiköt käynnistivät vuoropuhelun Kyproksen tasavallan toimivaltaisten viranomaisten kanssa työryhmätasolla. Osana tätä työtä Brysselissä pidettiin joulukuussa 2005 työryhmän kokous. Siinä keskityttiin ratkaisemaan ongelmia, jotka laiton maahanmuutto vihreän linjan kautta aiheuttaa. Kokous antoi tilaisuuden tietojenvaihtoon ja keskusteluun lähitulevaisuudessa toteuttavista toimenpiteistä. Kuten Kyproksen tasavallan edustajat totesivat, tällaisia toimenpiteitä voivat olla muuttovirtoja käsittelevien viranomaisten määrän (myös poliisihenkilöstön) lisääminen, uusien säilöönottokeskusten perustaminen laittomille maahanmuuttajille, uusien välineiden hankkiminen vihreän linjan valvontaan, tiukempien sääntöjen käyttöönotto, jotka koskevat viisumin myöntämistä ja turvapaikanhakijoiden oikeuksia, sekä tiedotuskampanjan käynnistäminen, jolla pyritään vähentämään potentiaalisten laittomien maahanmuuttajien ja turvapaikanhakijoiden kiinnostusta mennä alueille, jotka kuuluvat Kyproksen tasavallan hallituksen tosiasialliseen valvontaan. Päätökset henkilöstön ja säilöönottokeskusten määrän lisäämisestä on jo tehty. Muista (kokouksen aikaan) toteuttamatta olleista toimista ei ole vielä päästy sopimukseen ja hallituksen on jatkettava neuvotteluja näistä kysymyksistä. Komissio suositteli, että Kyproksen tasavallan viranomaiset toteuttavat konkreettisia toimenpiteitä noudattaakseen vihreää linjaa koskevasta asetuksesta johtuvia velvoitteitaan myös siksi, että Kypros voisi tulevaisuudessa liittyä Schengen-alueeseen. Vaikka vihreä linja ei muodosta ulkorajaa, Kyproksen tasavallan olisi noudatettava tehokkaasti omia valvontavelvoitteitaan estämättä kuitenkaan saaren kahden yhteisön välisiä yhteyksiä. 3. Linjan ylittävät tavarat 3.1. Kaupan arvo Komission asetuksen (EY) N:o 1480/2004 [5] 8 artiklan mukaan Kyproksen turkkilaisen kauppakamarin on ilmoitettava komissiolle kuukausittain niiden tuotteiden tyyppi, määrä ja arvo, joille se on myöntänyt saateasiakirjat. Tämän velvoitteen mukaisesti Kyproksen tasavallan viranomaiset ilmoittivat komissiolle kuukausittain kyseisten tuotteiden tyypin, määrän ja arvon. Ilmoitukset sisältävät tavarat, jotka on kuljetettu hallituksen tosiasialliseen valvontaan kuuluville alueille Pergamosin ja Strovilian ylityspaikkojen kautta. Kyseiset ylityspaikat kuuluvat itäisen tukikohta-alueen viranomaisen valvontaan. Kyproksen turkkilaisen kauppakamarin mukaan niiden tavaroiden arvo, joille on myönnetty saateasiakirjat raportointijaksolla, oli yhteensä 2 237 869 euroa. Todellisuudessa kaupan kohteena olleiden tavaroiden arvo oli noin 1 933 067 euroa [6]. Komissiolle ilmoitettiin, että kaikkien Kyproksen turkkilaiselle kauppakamarille toimitettujen hakemusten perusteella ei ole myönnetty saateasiakirjoja eräiden tilausten peruuntumisen vuoksi. Koska asiakirjat on myönnetty toisinaan arvioidun eikä täsmällisen tavaramäärän perusteella (esim. vihannesten tapauksessa), lopulta linjan ylittäneiden tavaroiden määrä ja näin ollen myös niiden arvo on saateasiakirjojen mukaista arvoa pienempi (mahdollinen asiakas voi myös perua kaupan). Kyproksen turkkilaisen kauppakamarin ilmoittama linjan ylittäneiden tavaroiden arvo poikkeaa lisäksi Kyproksen tasavallan ilmoittamasta arvosta [7]. Kauppakamarin ilmoittama arvo on 1 933 067 euroa ja Kyproksen tasavallan 1 734 770 euroa [8]. Komissiolle ilmoitettiin, että saateasiakirjoja ei aina ole esitetty tai tarkastettu, kun tavara ylittää linjan. Aikaisemman raportointijakson lukuihin verrattuna vihreän linjan ylittävien tavaroiden kokonaisarvo on kasvanut. Kyproksen turkkilaisen kauppakamarin ilmoitusten mukaan todellisuudessa linjan ylittäneiden tavaroiden kokonaisarvo oli noin 1 933 067 euroa, kun edellisen raportointijakson arvo oli 1 000 617 euroa. On kuitenkin todettava, että edellinen raportointijakso oli lyhyempi, sillä vihreää linjaa koskeva asetus tuli kokonaisuudessaan voimaan vasta elokuussa 2004. Kaupan kohteena olevien tavaroiden keskimääräinen kuukausittainen arvo on noussut tuntuvasti. Edellisellä raportointijaksolla se oli 99 000 euroa, ja tällä 161 089 euroa. 3.2. Tavaroiden tyyppi Kaupan kohteena olevien tuotteiden tyyppiä koskevat luvut osoittavat, että linjan ylittäneitä uusia tuotteita on vähän (esim. sähkölaitteet ja suurtalouskoneet). Niiden vaikutus on kuitenkin eräissä tapauksissa johtanut merkittävään (vaikkakin väliaikaiseen) kuukausittaisen kaupan arvon nousuun [9]. Merkittävimmät kaupan kohdetuotteet olivat edellisen raportointijakson tavoin puutuotteet, huonekalut, vihannekset, sähkölaitteet sekä muovi- ja paperituotteet [10]. Vihreää linjaa koskevan asetuksen 4 artiklan 2 kohdan mukaisesti Kyproksen tasavallan viranomaiset kantoivat tulleja sellaisista maataloustuotteista, jotka voivat saada vientitukea tai joihin voidaan soveltaa interventiotoimenpiteitä. Vihreän linjan ylittävä kauppa oli pelkästään saaren sisäistä, yhtä poikkeusta lukuun ottamatta: yhdessä tapauksessa vihreän linjan ylittäneiden tavaroiden lopullinen määränpää oli Kyproksen tasavallan ulkopuolella. Kyse oli 1 112 kg:n lähetyksestä makeisia (Cyprus Delights), jonka arvo oli 1 112 CYP ja joka toimitettiin Limassolin satamasta Yhdistyneeseen kuningaskuntaan 30. joulukuuta 2005. 3.3. Ilmoitetut väärinkäytökset Marraskuun 2005 jälkeen on ilmoitettu seitsemästä väärinkäytöksestä, jossa tavaroiden ei annettu ylittää linjaa. Neljässä tapauksessa (huonekaluja, keittiökalusteita, lämmityslaitetta ja eläinten ruokaa koskevat tapaukset) ei pystytty esittämään saateasiakirjoja. Lopuista kolmesta tapauksesta yhdessä (joka koski pullojen muovikorkkeja) ei pystytty esittämään vaadittuja todistuksia, toisessa tapauksessa tuotemerkinnät eivät olleet vaatimusten mukaisia ja kolmannessa tapauksessa oli kyse eläinperäisestä tuotteesta, jonka kuljettaminen vihreän linjan yli ei ole sallittua asetuksen 4 artiklan 9 kohdan nojalla. 3.4. Tavaroiden liikkuvuutta koskevat esteet ja ongelmat Vihreän linjan yli tapahtuvalle kaupalle on vielä monia esteitä. Kyproksenturkkilaiset hyötyajoneuvot kuten linja-autot, kuorma-autot, taksit, minibussit ja vuokra-autot eivät saa liikkua vapaasti saaren osasta toiseen. Kyproksen tasavalta ei hyväksy Kyproksen turkkilaisosan viranomaisten myöntämiä hyötyajoneuvojen katsastustodistuksia eikä ammattiajokortteja. Kyproksen tasavalta on aloittanut lainsäädäntövalmistelut, joilla pyritään helpottamaan kyproksenturkkilaisten kuorma-autojen tavaraliikennettä vihreän linjan yli. Asiaa koskevia päätöksiä ei kuitenkaan tehty raportointijakson aikana. Kyproksenkreikkalaiset kuorma-autonkuljettajat ovat järjestäneet useita mielenosoituksia, joissa on vastustettu pyrkimyksiä vapauttaa kyproksenturkkilaisten kuorma-autojen käyttö vihreän linjan kaupassa. Toisena esimerkkinä esteistä, jotka saattavat rajoittaa linjan ylittävää kauppaa, ilmoitettiin kyproksenturkkilaisten kauppiaiden ongelmista, jotka liittyvät mainostamiseen eräissä Kyproksen tasavallan lehdissä. Komissio on saanut joitakin kyproksenturkkilaisten kauppiaiden tekemiä valituksia viivästyksistä tulliselvityksissä, jotka koskevat linjan ylittäviä tavaroita, myös tavaroita, jotka ylittävät linjan tilapäisesti ja jotka on tarkoitettu esiteltäviksi hallituksen valvontaan kuuluvilla alueilla järjestettävillä messuilla. Kyproksen tasavallan viranomaiset selittivät näiden viivästysten johtuvan elintarviketurvallisuuteen liittyvistä vaatimuksista tai tarpeesta arvioida, sisälsivätkö tuotteet raaka-aineita, jotka kuuluivat vientituen tai interventiotoimenpiteiden soveltamisalaan (esim. sokeria) ja joista kannetaan (vihreää linjaa koskevan asetuksen nojalla) tullia. Kyproksen tasavalta ilmoitti komissiolle myös tapauksesta, jossa epäiltiin, että vihreän linjan kautta käytiin kauppaa Turkista peräisin olevilla tomaateilla. Komissio tutki kyseessä olevan tapauksen ja päätteli, että tästä ei kuitenkaan ollut kyse. Limassolin satamasta (joka sijaitsee hallituksen valvontaan kuuluvalla alueella) oli tarkoitus laivata 31. maaliskuuta 2006 erääseen EU:n jäsenvaltioon vihreän linjan ylittänyt lähetys, joka sisälsi 22 tonnia sitrushedelmiä. Toimittaja peruutti kuitenkin kaupan 29. maaliskuuta, koska satamatyöntekijät ja kuorma-autoilijat olivat järjestäneet mielenosoituksia Famagustan satamassa ja ylityspaikalla, jossa lähetys olisi pitänyt tullata. Kauppias valitti, että Kyproksen turkkilainen yhteisö oli painostanut häntä monin tavoin peruuttamaan kaupan. Yhdistyneen kuningaskunnan edustajat ilmoittivat komissiolle, että itäisen tukikohta-alueen yksiköillä oli käytännön ongelmia sellaisten tavaroiden käsittelemisessä, jotka edellyttivät kasvien terveystodistusten antamista, koska tarvittavat tekniset tilat puuttuvat. On syytä todeta, että Kyproksen kauppa- ja teollisuuskamarin toimittamien lukujen perusteella hallituksen valvontaan kuuluvilta alueilta Kyproksen pohjoisosaan suuntautuvan kaupan arvo oli raportointikaudella 442 408 euroa. Näin ollen sen arvo on alle neljäsosa kaupasta toiseen suuntaan. 3.5. Tavaroiden tilapäiset ylitykset Tavaroiden tilapäiset ylitykset ovat aiheuttaneet ongelmia. Ongelmia aiheutui pääasiassa seuraavissa kolmessa tuoteryhmässä: - palvelun tarjoamiseen tarvittujen tavaroiden tilapäinen ylitys (esim. hallituksen valvontaan kuuluvalla alueella järjestetyssä konsertissa esiintyvän kyproksenturkkilaisen rockyhtyeen soittimet; hallituksen valvontaan kuuluvilla alueilla palveluja tarjoavan kyproksenturkkilaisen tulkkausyrityksen tulkkauslaitteet) - hallituksen valvontaan kuuluvilla alueilla järjestettäville messuille esiteltäväksi tarkoitettujen kyproksenturkkilaisten tavaroiden tilapäinen ylitys - hallituksen valvontaan kuuluvilla alueilla korjattavaksi tarkoitettujen kyproksenturkkilaisten teknisten laitteiden tilapäinen ylitys. Vihreää linjaa koskeva asetus ei tarjoa yksiselitteistä ratkaisua tähän ongelmaan. Kyproksen tasavalta soveltaa tapauskohtaisten päätösten järjestelmää, joka ei vaikuta riittävän avoimelta järjestelyltä. Vihreää linjaa koskevan asetuksen tulevissa tarkistuksissa tämä ongelma olisi otettava huomioon. 3.6. Kaupan helpottaminen Tiettyjen tuotteiden kaupan edistämiseksi on toteutettu seuraavia toimenpiteitä: Sitrushedelmät Kuten edellä todettiin, komissio antoi 4. lokakuuta 2005 asetuksen (EY) N:o 1624/2005 [11], jonka nojalla vihreän linjan ylittävistä sitrushedelmistä ei kanneta tulleja eikä vaikutuksiltaan vastaavia maksuja. Komission monista eri jäsenvaltioista nimittämät riippumattomat asiantuntijat toteuttivat vuosittaiset ennen sadonkorjuuta tapahtuvat tarkastukset syksyllä 2005. Asiantuntijat vahvistivat aikaisempien vuonna 2003 ja 2004 toteutettujen tarkastusten tulokset, joiden mukaan Kyproksen pohjoisosassa ei esiinny haitallisia organismeja. Komissio aikoo jatkaa seurantaa rinnan niiden tarkastusten kanssa, jotka kohdistuvat hedelmätarhoihin ja vihreän linjan ylittävään sitrushedelmäkauppaan. Perunat Riippumattomat kasvien terveyden asiantuntijat ottivat näytteitä ja tekivät tarkastuksia kahden kasvukauden aikana tutkiakseen, onko EU:n vaatimuksia ja normeja noudatettu. Tarkastukset sisälsivät laboratoriokokeita. Kun nämä menettelyt oli saatu päätökseen, komission toimivaltaiset yksiköt hyväksyivät perunakaupan aloittamisen alkuvuodesta 2006. Kaikille intressitahoille ilmoitettiin, että perunoilla sai käydä kauppaa vihreän linjan yli. Komissio jatkaa seurantatoimia varmistaakseen kaupan edellytykset. Perunoihin ei sovelleta tariffeja. Raportointijaksolla perunakauppaa ei kuitenkaan käyty [12]. Hunaja ja kala Komissio valmistelee parhaillaan päätöstä tiettyjen eläintuotteiden kauppaa koskevan kiellon poistamiseksi ja kaupassa sovellettavien ehtojen vahvistamiseksi asetuksen (EY) N:o 866/2004 puitteissa. Päätöksessä on tarkoitus määrittää vihreän linjan ylittävää hunajan ja kalan kauppaa koskevat ehdot. 3.7. ALV Kyproksen tasavalta pyysi uudelleen komissiota ehdottamaan muutoksia vihreää linjaa koskevaa asetukseen ja/tai kuudenteen arvonlisäverodirektiiviin, jotta eräitä vihreän linjan ylittävää kauppaa koskevia alv-säännöksiä voitaisiin yksinkertaistaa. Ehdotukset sisälsivät pyynnön soveltaa käänteistä verovelvollisuutta tietyille alueille [13] sijoittautuneiden verovelvollisten suorittamiin luovutuksiin hallituksen valvontaan kuuluville alueille sijoittautuneille verovelvollisille. Lisäksi pyydettiin yksinkertaistetun menettelyn soveltamista veronkantoon tietyille alueille sijoittautuneiden verovelvollisten suorittamista tavaraluovutuksista, kun luovutukset tapahtuvat hallituksen valvontaan kuuluville alueille sijoittautuneille verovapautetuille henkilöille. Pyydettiin myös tietyille alueille suoritettujen luovutusten käsittelyä vientitapahtumina (muutos vihreää linjaa koskevan asetuksen 5 artiklaan) ja yksinkertaistettujen menettelyjen soveltamista silloin, kun linjan ylittävät tavarat on tarkoitus kuljettaa toisiin jäsenvaltioihin. Komissio on tutkinut ehdotuksia perusteellisesti ja selittänyt Kyproksen tasavallalle yksityiskohtaisesti, miksi pääosa ehdotuksista poikkeaa yhteisön säännöstöstä niin paljon, ettei komissio voi niitä esittää, vaikka osa niistä onkin houkuttelevia yksinkertaistamisen vuoksi. Havainnollisuuden vuoksi voidaan mainita seuraava esimerkki. Kyproksen tasavalta pyysi, että tietyille alueille suoritettavia luovutuksia käsiteltäisiin vientitapahtumina (muutos vihreää linjaa koskevan asetuksen 5 artiklaan). Tämä ehdotettu toimenpide ei ole yhdenmukainen vihreää linjaa koskevan asetuksen säännösten ja periaatteiden kanssa. Asetuksen lähtökohtana on (Kyproksen tasavallan pyynnöstä), että tietyiltä alueilta lähtöisin olevia tavaroita ei katsota tuontitavaroiksi. Tämän vuoksi käänteistä tapahtumaa ei voida katsoa vienniksi. Toisin sanoen hallituksen valvontaan kuuluvilta alueilta tietyille alueille suuntautuvien luovutusten alv-vapautuksia voitaisiin pitää perusteltuina vain silloin, kun luovutukset katsottaisiin vienniksi. Tämä pitää paikkansa riippumatta siitä, kutsutaanko näitä luovutuksia vienniksi. Jos tietyiltä alueilta lähteviä tavaroita kohdellaan vientinä, näiltä tietyiltä alueilta saapuvia tavaroita on vastaavasti kohdeltava tuontina. Ainoastaan tällöin ehdotettu muutos voitaisiin hyväksyä. 4. Päätelmät Asetus muodostaa edelleen vakaan oikeusperustan päivittäin ylityspaikoilla linjan ylittävien kyproslaisten ja muiden EU:n kansalaisten vapaalle liikkuvuudelle. Vakavaa huolta aiheuttaa kuitenkin vihreän linjan kautta tapahtuvan laittoman maahanmuuton lisääntyminen. Kun otetaan huomioon linjan laittomasti ylittäneiden henkilöiden määrän todettu kasvusuuntaus, komissio katsoo, että Kyproksen tasavallan asetuksen 3 artiklan nojalla harjoittamaa valvontaa on kehitettävä edelleen. Ilmoitetut luvut osoittavat, että vihreän linjan ylittäneiden tavaroiden yhteenlaskettu arvo on noussut ensimmäiseen raportointijaksoon verrattuna. Vihreän linjan kaupan kokonaisvolyymi (n. 2 milj. € vuodessa) on kuitenkin pysynyt varsin rajallisena. Raportointijakson aikana kaupan kohteena oli eräitä uusia tuotteita, joiden ansiosta kaupan kuukausittainen arvo nousi merkittävästi (vaikkakin vain väliaikaisesti). Ainoastaan yhdessä tapauksessa vihreän linjan ylittäneiden tavaroiden määränpää oli saaren ulkopuolella. Monet ilmoitetut tapaukset vahvistavat, että vihreän linjan kaupan kehitykselle on vielä monia esteitä. Kyproksen tasavalta ei edelleenkään hyväksy Kyproksen turkkilaisosan viranomaisten myöntämiä hyötyajoneuvojen katsastustodistuksia eikä ammattiajokortteja. Tasavallan parlamentissa valmisteltavana oleva lainsäädäntö voi kuitenkin tarjota edistysaskeleen nykytilanteen parantamiseksi. Painostusryhmät molemmilla puolilla vihreää linjaa toimivat aktiivisesti eri syistä estääkseen linjan ylittävän kaupan. Uusi negatiivinen piirre on Kyproksen turkkilaisen yhteisön sisäinen suora painostus, joka kohdistuu kauppiaisiin. Tavaroiden tilapäisiin ylityksiin liittyvät kysymykset on otettava esiin säädösten tarkistusten yhteydessä. Komissio päättelee, että vihreää linjaa koskeva asetus tarjoaa edelleen toimivan perustan, joka mahdollistaa tavaroiden ja henkilöiden siirtymisen Kyproksen tasavallan hallituksen valvontaan kuuluville alueille ja sieltä pois, vaikka tavaraliikenne onkin edelleen vähäistä. Komissio jatkaa asetuksen täytäntöönpanon seurantaa. Liite I: Yhteenveto komission asetuksen (EY) N:o 1480/2004 8 artiklan mukaisista Kyproksen turkkilaisen kauppakamarin kuukausiraporteista (euroa) Myydyt tuotteet | Touko-kuu | Kesäkuu | Heinä-kuu | Elokuu | Syyskuu | Lokakuu | Marras-kuu | Joulu-kuu | Tammi-kuu | Helmi-kuu | Maalis-kuu | Huhti-kuu | Yhteensä | Alumiini/pvc-tuotteet | 7 109 | 8 703 | 3 648 | 4 340 | 13 596 | 6 095 | 9 484 | 9 045 | 8 840 | 3 062 | 10 840 | 16 633 | 101 395 | Rakennus/ kivitavara | 16 172 | 7 169 | 13 802 | 19 055 | 5 326 | 13 045 | 20 874 | 13 217 | 10 578 | 28 336 | 20 314 | 13 188 | 181 076 | Kivihiili | 0 | 0 | 0 | 0 | 3 093 | 0 | 0 | 0 | 0 | 0 | 0 | 0 | 3 093 | Kemikaalit | 998 | 15 .398 | 1 445 | 3 850 | 2 929 | 1 445 | 2 517 | 2 283 | 1 776 | 2 766 | 2 467 | 4 062 | 41 936 | Vaatteet | 3 279 | 3 626 | 3 190 | 2 993 | 0 | 517 | 2 207 | 0 | 776 | 0 | 133 | 0 | 16 721 | Maa/kivet | 0 | 0 | 0 | 0 | 172 | 0 | 0 | 0 | 0 | 3.262 | 186 | 662 | 4 283 | Sähkölaitteet | 0 | 0 | 0 | 0 | 0 | 34 238 | 14 134 | 12 .336 | 31 .941 | 58 419 | 82 357 | 11 022 | 24 445 | Elintarvik-keet | 16 | 0 | 0 | 0 | 331 | 0 | 187 | 1 917 | 0 | 0 | 0 | 415 | 2 866 | Käsityöläis-tuotteet | 1 141 | 2 316 | 1 609 | 4 476 | 2 591 | 4 650 | 1 793 | 2 514 | 1 341 | 1 212 | 1 724 | 1 395 | 26 762 | Suurtalous-keittiö- koneet | 0 | 0 | 0 | 0 | 0 | 0 | 0 | 0 | 0 | 0 | 0 | 26 .293 | 26 293 | Rauta/teräs | 202 | 1 759 | 18 600 | 7 017 | 517 | 538 | 1 793 | 3 286 | 0 | 0 | 345 | 1 397 | 35 453 | Paperituotteet | 25 034 | 18 929 | 18 748 | 20 .571 | 18 .533 | 18 583 | 14 .548 | 10 491 | 10 867 | 10 178 | 11 043 | 13 136 | 181 501 | Muovi-tuotteet | 13 893 | 10 938 | 14 .540 | 15 424 | 20 560 | 12 053 | 25 374 | 14 333 | 10 641 | 27 .576 | 24 .353 | 37 822 | 227 509 | Tehdasvalm. rakennukset | 62 010 | 0 | 0 | 0 | 0 | 0 | 0 | 0 | 0 | 0 | 0 | 0 | 62 010 | Painetut kirjat/lehdet | 0 | 0 | 11 828 | 0 | 0 | 0 | 0 | 0 | 0 | 0 | 0 | 0 | 11 828 | Raakametalli | 3 103 | 7 931 | 4 138 | 13 103 | 11 083 | 6 172 | 5 517 | 4 310 | 0 | 4 526 | 9 052 | 8 147 | 77 083 | Satulat ja valjaat | 0 | 0 | 1 453 | 0 | 0 | 0 | 860 | 0 | 0 | 0 | 0 | 0 | 2 314 | Vihannekset | 10 950 | 27 626 | 17 107 | 45 436 | 8 210 | 41 991 | 17 869 | 20 709 | 35 855 | 47 264 | 41 671 | 10 .940 | 325 628 | Vesisäiliöt/ lämmitys | 0 | 2 241 | 0 | 0 | 0 | 0 | 0 | 0 | 1 497 | 0 | 0 | 0 | 3 738 | Puutuotteet/ huonekalut | 14 574 | 48 282 | 29 357 | 24 943 | 34 831 | 25. 993 | 29 395 | 36 436 | 19 850 | 32 926 | 25 741 | 25 647 | 347 976 | Yhteensä | 158 483 | 154 919 | 139 464 | 161 209 | 121 774 | 165 320 | 146 555 | 130 878 | 133 960 | 210 367 | 230 226 | 170 756 | 1 933 072 | 1 EUR = 0,58 CYP Liite II: Kyproksen tasavallan viranomaisten ilmoitus vihreän linjan ylittäneiden tavaroiden arvosta (toukokuu 2005 – toukokuu 2006) Toukokuu | 82 318 € | Kesäkuu | 128 795 € | Heinäkuu | 128 014 € | Elokuu | 135 837 € | Syyskuu | 121 712 € | Lokakuu | 163 555 € | Marraskuu | 146 785 € | Joulukuu | 120 685 € | Tammikuu | 129 137 € | Helmikuu | 203 019 € | Maaliskuu | 226 283 € | Huhtikuu | 148 630 € | Yhteensä | 1 734 770 € | 1 EUR=0,58 CYP LIITE III: Vihreän linjan ylittäneiden tavaroiden arvo ja Kyproksen turkkilaisen kauppakamarin myöntämien saateasiakirjojen mukainen tavaroiden arvo (...PICT...) Liite IV: Kyproksen tasavallan viranomaisten ilmoittama vihreän linjan ylittäneiden tavaroiden arvo verrattuna Kyproksen turkkilaisen kauppakamarin ilmoittamaan arvoon (...PICT...) Kyproksen tasavallan ilmoittama kokonaisarvo: € 1.734.770 | Kyproksen turkkilaisen kauppakamarin ilmoittama kokonaisarvo: € 1.933.067 | Liite V: Tärkeimmät kauppatavarat (...PICT...) | | Puutuotteet/huonekalut: | 347 975 € | Vihannekset: | 325.628 € Sähkölaitteet: 244.447 € Muovituotteet: 227.507 € Paperituotteet: 190.661 € Muut: 596.849 € Yhteensä: 1.933.072 € LIITE VI: Tärkeimpien kauppatavaroiden kehitys (...PICT...) [1] EUVL L 161, 30.4.2004, s. 128, asetus sellaisena kuin se on muutettuna 17 päivänä helmikuuta 2005 annetulla neuvoston asetuksella (EY) N:o 293/2005 (EUVL L 50, 23.2.2005, s. 1). [2] Komission asetus (EY) N:o 1283/2005, annettu 3 päivänä elokuuta 2005 (EUVL L 203, 4.8.2005, s. 8). [3] Komission asetus (EY) N:o 1624/2005, annettu 4 lokakuuta 2005 (EUVL L 259, 5.10.2005, s. 17). [4] Neuvoston asetus (EY) N:o 389/2006, annettu 27 päivänä helmikuuta 2006 (EUVL L 65, 7.3.2006, s. 5). [5] Komission asetus (EY) N:o 1480/2004, annettu 10 päivänä elokuuta 2004 (EUVL L 272, 20.8.2004, s. 3). [6] Ks. liite III. [7] Ks. liite IV [8] Ks. liite II. [9] Liite VI (ks. helmi- ja maaliskuun 2006 arvot). [10] Liite V. [11] Komission asetus (EY) N:o 1624/2005, annettu 4 päivänä lokakuuta 2005 (EUVL L 259, 5.10.2005, s. 17). [12] Heinäkuussa 2006 kaksi suurta perunalähetystä, jotka oli tarkoitus kuljettaa Limassolin sataman kautta erääseen EU:n jäsenvaltioon, peruutettiin viime hetkellä poliittisen painostuksen vuoksi, joka kohdistui kyproksenturkkilaisiin kauppiaisiin. Elokuussa 2006 linjan ylitse kuljetettiin kuitenkin ilman suurempia ongelmia muutama kuorma-autolastillinen perunoita, jotka oli tarkoitettu saaren sisäiseen käyttöön. [13] Kertomuksen tässä kohdassa 'tietyillä alueilla' tarkoitetaan sellaisia Kyproksen tasavallan alueita, jotka eivät kuulu Kyproksen tasavallan hallituksen tosiasialliseen valvontaan. --------------------------------------------------